b'\n_START_ARTICLE_\nKasiterit\n_START_SECTION_\nNahajali\xc5\xa1\xc4\x8da\n_START_PARAGRAPH_\nGlavna nahajali\xc5\xa1\xc4\x8da kasiterita so aluvialne naplavine, ki vsebujejo obstojna nepreperela zrna kasiterita. Najve\xc4\x8dje primarno nahajali\xc5\xa1\xc4\x8de je v rudnikih kositrove rude v Boliviji, v katerih se kasiterit nahaja v hidrotermalnih \xc5\xbeilah. Rudarjenje kositrove rude se razvija tudi v Ruandi, kjer so rudniki kositra, predvsem tisti v Walikaleju, glavni vzrok za konflikte v vzhodnih delih Demokratske republike Kongo._NEWLINE_V manj\xc5\xa1ih koli\xc4\x8dinah se pojavlja tudi v magmatskih kamninah. V \xc5\xbeilah v bolivijskih rudnikih in iz\xc4\x8drpanih rudnikih v Cornwallu je koncentriran v visokotemperaturnih kremenovih \xc5\xbeilah in pegmatitih, povezanih z intruzivnim granitom. \xc5\xbdile pogosto vsebujejo tudi turmalin, topaz, fluorit, apatit, volframit, molibdenit in arzenopirit. Sedanji glavni vir kositrove rude so aluvialne naplavine v Maleziji, Tajski, Indoneziji, pokrajini Maakhir v Somaliji in Ruski federaciji. Za rudarjenje se uporabljajo hidravli\xc4\x8dne separacijske metode, ki temeljijo na visoki gostoti kositrove rude (pribli\xc5\xbeno 7,0 g/cm\xc2\xb3).\n_START_SECTION_\nKristalografija\n_START_PARAGRAPH_\nDvoj\xc4\x8di\xc4\x8denje kasiterita je zelo pogosto, kar je opazno na ve\xc4\x8dini primerkov. K\xc3\xb3t v zna\xc4\x8dilnem dvoj\xc4\x8dku meri pribli\xc5\xbeno 60\xc2\xb0. Grozdast ali ledvi\xc4\x8dast kasiterit se imenuje tudi\xc2\xa0\xc2\xbbleseni kositer\xc2\xab._NEWLINE_Kakovostni kristali kasiterita so cenjeno zbirateljsko blago in surovina za izdelavo nakita.\n_START_SECTION_\nEtimologija\n_START_PARAGRAPH_\nIme kasiterit izhaja ali iz gr\xc5\xa1ke besede \xce\xba\xce\xb1\xcf\x83\xcf\x83\xce\xaf\xcf\x84\xce\xb5\xcf\x81\xce\xbf\xcf\x82 [kass\xc3\xadteros], ki pomeni kositer, ali iz feni\xc4\x8danske besede Cassiterid, ki se je nana\xc5\xa1ala na Irsko in Britanijo. Slednji sta bili v antiki glavni vir kositra. Roman Ghirshman (1954) domneva, da beseda izvira iz imena anti\xc4\x8dne pokrajine in ljudstva Kassites iz zahodnega in osrednjega Irana.'